Aangesien Dirkie so 'n aangename en vriendelike geaardheid gehad het, het sy spelers vir jare saam met hom opgetree. Dit is beslis nie 'n prestasie waarmee meeste orkesleiers kan spog nie.
As boeremusiekliefhebbers bymekaarkom, word hierdie man se naam nooit vergeet nie, want hy het werklik 'n groot bydrae tot ons boeremusiek gelewer. Ons liefhebbers was verbaas, verslae en geskok toe ons van sy afsterwe op 16 Februarie 1987 verneem het. Ons waardeer dit ook opreg dat die SAUK 'n pragtige huldeblyk daarna uitgesaai het, want ons het werklik een van ons groot seuns op hierdie kultuurakker verloor.